梁鳳儀指曾遭不法分子冒認 呼籲收到詐騙短訊要諗一諗
2024年04月10日 21:35
東網電視
更多新聞短片
騙徒手法層出不窮,香港證監會行政總裁梁鳳儀(Julia)自爆,曾遭不法分子冒認,招攬他人投資,自己亦收過唔少投資詐騙短訊,對此大感無奈,呼籲大家「收到短訊諗一諗,小心背後有輘輷(音:景轟)」!
佢話,手機已經成為唔少人生活一部分,㩒兩㩒就可以解決好多日常生活事情,確實非常方便。不過,同時都便利咗騙徒作惡,透過假冒持牌機構、知名人士、甚至監管機構人士等,發出短訊,仲會有超連結(link)連接到仿真度極高嘅網站,要求填寫個人資料,令受害人損失慘重。
佢又話,證監會早排收到市民舉報,話有騙徒冒認佢本人、證監會主席雷添良,及其他高層,誘使市民作出投資,並索取個人資料。同時大讚舉報者醒目,遇到有懷疑,識得主動求證。
證監會加入香港金融管理局和香港銀行公會推出嘅《保障消費者防詐騙約章 2.0》,Julia話,有超過80間證監會持牌機構參與呢個約章,覆蓋逾400萬客戶,佔全部活躍客戶約八成,而參與嘅機構,已承諾唔會透過任何即時電子訊息,向客戶發送超連結或索取重要個人資料,仲承諾會喺合適渠道提供其聯絡資料供客戶查詢,以及推廣防騙訊息,反映證券業界有決心防騙,保障投資者。
佢希望能夠做到「從源頭減騙」,讓大眾清楚知道,持牌機構唔會咁樣搵客戶同拎資料,提高大眾對數碼騙案嘅關注,減低受騙風險。因此,過去幾個月,證監會好落力做公眾教育,包括社交平台發文、地鐵廣告、出電視劇等。
話時話,小記近排出街,留意到防騙廣告、資訊周圍都係,希望大家都守住自己個荷包,唔好墮入騙徒陷阱。